ทำไม วอร์เรน บัฟเฟตต์ ถึงไม่ซื้อ ทองคำ ?
ทำไม วอร์เรน บัฟเฟตต์ กลับมีมุมมอง ที่ไม่ชอบลงทุนในทองคำ ? ลงทุนแมนจะเล่าให้ฟัง
26 ก.ย. 2565

ทำไม วอร์เรน บัฟเฟตต์ ถึงไม่ซื้อ ทองคำ ? /โดย ลงทุนแมน
“ทองคำไม่ได้ทำอะไรเลย นอกจากนั่งมองคุณ” 
เจ้าของคำพูดนี้คือ “วอร์เรน บัฟเฟตต์” นักลงทุนชื่อดังของโลก
ปกติแล้ว ในช่วงเวลาที่สถานการณ์ทางเศรษฐกิจ มีความไม่แน่นอนสูง
สินทรัพย์อย่าง ทองคำ มักจะเป็นตัวเลือกแรก ๆ ที่หลายคนเลือกลงทุน
โดยทองคำถือเป็นอีกหนึ่งในสินทรัพย์ปลอดภัย หรือที่เรียกกันว่า Safe Haven
ที่เชื่อกันว่าสามารถรักษาความมั่งคั่งได้ โดยที่มูลค่าจะไม่เสื่อมไปตามกาลเวลา
แต่ทำไม วอร์เรน บัฟเฟตต์ กลับมีมุมมอง ที่ไม่ชอบลงทุนในทองคำ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ปัจจุบัน ทองคำถือเป็นสินทรัพย์ลงทุนประเภทหนึ่ง ที่ได้รับความนิยมอย่างมาก 
โดยเฉพาะในช่วงเวลาที่สถานการณ์ทางเศรษฐกิจ มีความไม่แน่นอนสูง
ทำให้นักลงทุนมีการแบ่งเงินบางส่วน ไปลงทุนในสินทรัพย์ปลอดภัยมากขึ้น 
ทองคำก็มักเป็นตัวเลือกอันดับต้น ๆ ที่นักลงทุนจำนวนไม่น้อย ต้องมีติดไว้ในพอร์ตลงทุน
ปัจจุบันวิวัฒนาการการลงทุนในทองคำ ก็เปลี่ยนแปลงไปจากเดิมอย่างมาก 
ทำให้ทางเลือกของการลงทุนในทองคำ มีความหลากหลายมากขึ้น เช่น
- ทองคำแท่ง
- กองทุนรวมทองคำ
- กองทุนรวมอีทีเอฟทองคำ (Gold ETFs) 
- สัญญาซื้อขายทองคำล่วงหน้า (Gold Futures)
อย่างไรก็ตาม บัฟเฟตต์ กลับไม่ชอบการลงทุนในทองคำ
โดยเขาเคยพูดถึงทองคำไว้ว่า “ทองคำไม่ได้ทำอะไรเลย นอกจากนั่งมองคุณ”
ก็ต้องบอกว่า หนึ่งในหลักการพื้นฐานที่สำคัญ สำหรับการลงทุนของบัฟเฟตต์ คือ การลงทุนในสิ่งที่สามารถสร้างประโยชน์ และตอบสนองต่อความต้องการของผู้คนได้จริง
ซึ่งในมุมมองของบัฟเฟตต์นั้น
ทองคำไม่ได้สร้างผลตอบแทน ในระหว่างที่ถือครอง
ต่างจากหุ้นที่ยังมีธุรกิจ คอยสร้างสินค้าหรือบริการ สามารถสร้างกระแสเงินสด และจ่ายปันผลให้แก่ผู้ถือหุ้นได้
ซึ่งการลงทุนในกิจการที่ดี สุดท้ายแล้วก็ทำให้มูลค่ากิจการสูงขึ้น ราคาหุ้นก็จะเพิ่มขึ้น จากกำไรของกิจการที่มากขึ้น
ขณะที่การลงทุนในทองคำ เป็นการเก็งกำไรจากส่วนต่างราคา 
ซึ่งราคาจะขึ้นสูงได้นั้น เกิดจากการที่มีคนยอมจ่ายในราคาแพงกว่าเท่านั้นเอง
อีกทั้งทองคำยังสร้างผลผลิตได้น้อยมาก ส่วนใหญ่มักจะถูกนำไปทำเป็นเครื่องประดับ ไม่ได้นำไปใช้ในอุตสาหกรรมอะไรมากนัก
ซึ่งแนวคิดนี้ก็คล้ายกับการที่บัฟเฟตต์กล่าวไว้ว่า ไม่มีความคิดที่จะซื้อบิตคอยน์ เพราะบิตคอยน์ไม่ได้ผลิตอะไรขึ้นมาได้ เหมือนกิจการ
และทั้งหมดนี้ก็คือมุมมองของ วอร์เรน บัฟเฟตต์ ที่มีต่อทองคำ
ที่แม้ทองคำจะมีราคาเท่าไรก็ตาม เขาก็คงไม่อยากซื้อมันอยู่ดี..
ปิดท้ายด้วยข้อมูลที่น่าสนใจ ช่วงระยะเวลา 10 ปีที่ผ่านมา ผลตอบแทนเฉลี่ยต่อปีของดัชนี S&P 500 อยู่ที่ 14.25% ขณะที่ผลตอบแทนเฉลี่ยต่อปีของทองคำ อยู่ที่ 0.52% ต่างกันถึง 28 เท่า เลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
- 
- 
-